kardosdrur/scandi-wiki huggingface dataset:
Poul Bilde

Poul Munk Bilde Jensen (født 27. marts 1938, død 15. april 2021) var en dansk fodboldspiller.

Karriere 
Poul Bilde var i 1960'erne en af dansk fodbolds mest målfarlige angribere. Han indledte karrieren i Langå IF, hvorefter turen gik til Randers Freja og Vejle Boldklub. 

Det var primært tiden i Vejle Boldklub, der tegnede Poul Bildes karriere. Bilde var tilknyttet VB fra 1963-1970, hvor han spillede 197 kampe og scorede 69 mål. I samme tidsrum fik han otte kampe på det danske A-landshold uden at score. Han spillede desuden en enkelt U/21-landskamp og fem kampe på B-landsholdet, hvor han scorede i alt tre mål.

Referencer

Eksterne henvisninger 

 Vejle Boldklub

Fodboldspillere fra Danmark
Fodboldspillere fra Randers Freja
Fodboldspillere fra Vejle Boldklub
Poul Erik Østergaard

Poul Erik Østergaard (13. marts 1955 i Horsens – 7. januar 2011) var en dansk professionel fodboldspiller.

Karriere 

Poul Erik Østergaard spillede hele sin karriere for Vejle Boldklub. Han fik debut 20. marts 1974 mod AIK Stockholm og spillede sin afskedskamp 19. juni 1983 mod Herning Fremad. I alt spillede han 289 kampe for Vejle Boldklub og scorede 37 mål.

Poul Erik Østergaard var en tekniker og allround-spiller, der kunne udfylde alle pladser på midtbanen. En af hans mest mindeværdige kampe var pokalfinalen i 1981 mod Boldklubben Frem, hvor han havde et glimrende frisparksforsøg på overlæggeren. Vejle Boldklub vandt finalen 2-1 og Poul Erik Østergaard blev kåret til årets pokalfighter.

I 1979 spillede Poul Erik Østergaard sine eneste A-landskamp for Danmark. Det var mod Finland, og kampen endte 0-0.

Poul Erik Østergaard døde den 7. januar 2011 i en alder af blot 55 år. Han efterlod sig tre børn.

Titler 
 Det Danske Mesterskab: 1978
 DBU's Landspokal: 1975 1977 1981

Kilder 
 Vejle Boldklub
 "Pokalfighter død", www.sporten.dk, 10. januar 2011

Fodboldspillere fra Danmark
Fodboldspillere fra Vejle Boldklub
Personer fra Horsens
Knud Nørregaard

Knud Nørregård (født 25. april 1950) er en tidligere dansk fodboldspiller (angriber) og træner.

Karriere 

Som aktiv spiller repræsenterede Knud Nørregård Vejle Boldklub og Esbjerg fB. Som træner har han arbejdet i Vejle Boldklub, Kolding Boldklub, Haderslev FK, Kolding FC og tilmed som træner for Kolding Byhold.

Størstedelen af hans karriere, 1969-1978, spillede han i Vejle Boldklub. Han huskes bl.a. fra pokalfinalen i 1975, som VB vandt 2-1 over B1909. VB kom foran i det 61. minut., da Knud Nørregaard fra højre side lagde bolden over til den modsatte stolpe, hvor Ib Jacquet kun behøvede at sætte indersiden på for at passere Claus Toppel i det fynske mål. Minuttet efter udlignede Torben Konradsen for B 1909, hvorpå Knud Nørregaard blev matchvinder for VB, da han seks minutter før tid satte hovedet til bolden efter hjørnespark fra Ib Jacquet.

Knud Nørregård opnåede tre A-landsholdskampe for Danmark.

Efter sin karriere som aktiv fodboldspiller var Knud Nørregaard skoleleder på Kolding-friskole, hvor han har haft 25 års jubilæum.

Titler 

 Mesterskaber: 1971, 1978
 Pokaler: 1975

Video 

 Se Knud Nørregaård blive matchvinder i pokalfinalen 1975

Fodboldspillere fra Danmark
Fodboldspillere fra Esbjerg fB
Fodboldspillere fra Vejle Boldklub
Androkles

Androkles er en mytisk person, som måske har rødder i virkeligheden. Historier omtaler ham som slave i Romerriget i det 1. århundrede e.k., omtrent samtidig med Tiberius, men muligvis under Caligulas regime.

Den klassiske historie 
Den tidligste, kendte version (fortalt af Aulus Gellius) navngiver ham på latin som Androclus, en slave, der flygtede fra en tidligere romersk konsul, som administrerede en del af Afrika. Androkles søger under flugten ly i en grotte, som viser sig at være en syg løves hule. Han fjerner en stor torn fra dyrets pote, trykker pus ud af såret og forbinder det. Løven bliver således rask og opfører sig som en tam hund – den logrer med halen og bringer vildt hjem, som den deler med slaven. Efter flere år får slaven til sidst trang til at vende tilbage til civilisationen, hvor han bliver kastet i fængsel som flygtet slave og dømt til at blive ædt af vilde dyr i Circus Maximus i Rom. En unavngiven kejser er til stede, da det mest imponerende af disse dyr viser sig at være den samme løve, som igen viser sin hundeagtige venlighed mod slaven. Kejseren benåder slaven på stedet i anerkendelse af dette bevis på venskabets magt, og han får overladt løven som ejendom; det beskrives, at de ses gående sammen i byens gader.

Personer fra Romerriget
Sagnhelte
Maskindirektivet

Maskindirektivet, EU-direktiv 2006/42/EF, erstatter EU-direktiv 98/37/EF. Direktivet omfatter blandt andet fastlæggelse af krav til sikring mod ulykker i industrielle maskinparker ved hensigtsmæssig konstruktion og fremstilling af maskiner.

Direktivet er gyldigt fra 29. december 2009 i EU og blev implementeret i dansk lovgivning den 1. januar 2009.

Bestemmelserne i maskindirektivet bliver i Danmark varetaget af arbejdstilsynet. Her er den udgivet som arbejdstilsynets bekendtgørelse nr. 612 "Bekendtgørelse om indretning af tekniske hjælpemidler".

Litteratur 
 Arbejdstilsynets bekendtgørelse nr. 612 
 Mogens Boman: 130 spørgsmål og svar om maskindirektivet, Erhvervsskolernes Forlag, 2006. ,

Ekstern henvisning 
Arbejdstilsynets hjemmeside 

EU-direktiver
Sadelpind

En sadelpind er på en cykel et rør der forbinder sadlen med stellet. Den øverste ende af sadelpinden (hvor sadlen monteres) har normalt en diameter på 22.2mm (7/8"), mens den del der passer i stellet kan have mange forskellige diametre. Ved at justere sadelpinden mere eller mindre ned i stellet (løsnes ved en skruemekanisme) indstilles sadlens højde til cyklens ejer.

Der findes to typer spændemekanismer til fastmontering af en sadel. Den ene hvor en stift med to metalklemmer på hver side griber fast i sadlens stel og den anden hvor sadelpinden har indbygget en slidsk som passer sammen med et tilhørende beslag og lukker rundt op sadlens stel.

Fodnoter

Eksterne henvisninger 

Cykeldele
Støtteben

Et støtteben er på en cykel en anordning til at parkere en cykel stående uden at læne den op af noget. Det er en metalstang (ben), der med foden kan vippes ned for at støtte mod jorden.

Cykeldele
Eau Claire (Wisconsin)

Eau Claire er en amerikansk by og administrativt centrum i det amerikanske county Eau Claire Amt, i staten Wisconsin. I 2000 havde byen et indbyggertal på .

Lokale musikscene 

Eau Claire, har skabt et stort antal af nationalt respekterede indiebands. Grupper såsom Bon Iver, Laarks, Megafaun, Peter Wolf Crier og S. Carey har opnået forskellige niveauer af national og internationale succes. Andre grupper, såsom Daredevil Christopher Wright, Farms, Vacation Dad og Adelyn Rose har også fået positiv opmærksomhed på den nationale scene.

Et populært spillested for levende musik i Eau Claire er Sarge Boyd Bandshell i Owen Park, hvor Eau Claire Kommunale Band præsenterer gratis familie-orienteret optræden i løbet af sommeren.

I 2006, under en koncert i Milwaukee, Wisconsin, afslørede Bob Seger, at han havde skrevet sangen "Turn The Page" i et hotelværelse i Eau Claire.

Eau Claire, Wisconsin er også hjemsted for en af de bedste jazz-programmer i landet. Universitetets jazz ensemble har fået tildelt prestigefyldte "Downbeat Magazine Award" for bedste college-jazzensemble i nationen seks gange, hvoraf den seneste var i 2010. Kommunen har også hjemsted for Eau Claire Jazz Festival, der har eksisteret siden 1968.

Ekstern henvisning 
 Eau Claires hjemmeside  

Byer i Wisconsin
Isshinryu

Isshinryu er en karate-stilart der blev grundlagt af Tatsuo Shimabuku i år 1956.

Grundlæggeren Shimabuku 
Shimabuku startede med at træne karate som 6 årig, under sin onkel. Senere trænede Shimabuku under Choki Motobu (Shorin-ryu), en Okinawansk mester der var kendt for sin utrolige styrke.
Chotoku Kyan (Shorin-ryu) hed den næste mester Shimabuku trænede under, Kyan var meget anset på Okinawa. Endvidere var han anerkendt som en dygtig tekniker, samt for hans evne til at bevæge sig hurtigt.

Den sidste karatemester Shimabuku trænede under var Chojun Miyagi (Goju-ryu), han lærte Shimabuku hvor vigtigt åndedrættet var i karate.
Shimabuku blev også undervist i Okinawansk våbenkunst, af mesteren Shinken Taira.
Shimabuku mestrede følgende våben : Rokushaku-Bo (en seks fod lang stav), Sai (en form for trefork/knive), og Tonfa (en slags blokadestave).

System 
Oversat fra det okinawanske sprog betyder Isshinryu "et hjerte en vej", mens karate betyder "tom hånd".

Isshinryu Karate arbejder hovedsageligt med tom hånds delen, men Okinawansk våbenkunst er også en del af systemet.

Isshinryu bygger på konceptet om optimal udnyttelse af kroppens ressourcer og naturens love. Det betyder at der ofte, ikke anvendes ”lige på og hård kraft” mod den kraft, som der mødes. Isshinryu bygger på et system, hvor der ikke lægges vægt på en stor samling af teknikker, men korte og kontante teknikker som er; hurtige, kompromisløse og gaderelevante.

Referencer

Eksterne henvisninger 
 Officiel hjemmeside – Honbu Dojo

Karate
Vale tudo

Vale Tudo (portugisisk for "alt er tilladt") beskriver konkurrencer i uvæbnet kamp med et minimalt sæt af regler. Det bliver nogle gange regnet som en kampsport.

Vale tudo begyndte sin popularitet i 1960'erne, og gik ud på at stilart skulle møde stilart med et minimum af regler, for at finde den ultimative kampsport. Man fandt ud af at ingen enkelt kampsport kunne begå sig både stående, i clinch og på gulvet og en ny stilart opstod, MMA (Mixed Martial Arts). MMA gik ud på at krydstræne forskellige kampsystemer, så man fik en kampform der dække alle afstande både stående, brydeafstand og gulvkamp.

StreetValeTudo er Vale Tudo trænet som gadekamp helt uden regler. StreetValeTudo bruger træningsmetoden fra MMA med henblik på gadekamp, hvilket vil sige, at man træner for at dække alle disse tre afstande, samt fjerner alle regler og tilfører brug af våben, samt mulighed for flere modstandere.

Referencer 

Sport
Atletico Roma F.C.

Lodigiani med det officielle navn Associazione Sportivo Cisco Calcio Roma var en italiensk fodboldklub i Rom. Klubben blev grundlagt i 2004 efter en fusion mellem A. S. Lodigiani og Cisco Calcio Roma. Klubben og blev opløst i 2011.

Fodboldklubben forbeholder sig dog retten til at placere sit grundlæggelsesår til 1972, eftersom Lodigiani blev konstitueret netop dette år.

Den talentfulde ungdomsafdeling 
A. S. Lodigiani var kendt for at have en af Italiens mest talentfulde ungdomsafdelinger med spillere som henholdsvis Luigi Apolloni, Valerio Fiori, Emiliano Moretti og Francesco Totti på klubbens ungdomshold.

Prominente spillere i klubben 
På A. S. Lodigiani's seniorhold har klubben bl.a. haft så prominente navne som Andrea Silenzi, David Di Michele og Luca Toni på lønningslisten.

Indkøbet af den tidligere storspiller 
I sæsonen 2006/2007 foretog klubben sig et særdeles overraskende køb af den tidligere storspiller fra Celtic, Sheffield Wednesday, West Ham, Charlton, Juventus, Napoli, A.C. Milan og Lazio, Paolo Di Canio, i bestræbelserne på at avancere fra placeringen i Serie C2/C.

Fodboldklubber i Italien
Ophørt i 2011
Sport i Rom
Selskabet for Arbejderhistorie

Selskabet for Arbejderhistorie (SFAH), tidligere Selskabet til Forskning i Arbejderbevægelsens Historie, blev dannet 4. december 1970 som et resultat af det opsving, studiet af arbejderbevægelsens historie oplevede fra slutningen af 1960’erne. Ved oprettelsen tog foreningen navnet Selskabet til Forskning i Arbejderbevægelsens Historie. Men i 2016 vedtog man et ændre navnet til det mere mundrette Selskabet for Arbejderhistorie. 

Forskning i og formidling af arbejderbevægelsens historie havde tidligere først og fremmest været foretaget af arbejderbevægelsen selv. Men fra 1970’erne og frem blev det i højere grad historikere og andre fagfolk, som kom til at dominere feltet. Det skabte nye perspektiver og vinkler på historien og gav i det hele taget historieskrivningen en noget anden karakter.

De første år udgav SFAH både Årbog for arbejderbevægelsens historie (1972-1994) og Meddelelser om forskning i arbejderbevægelsens historie (1973-1994). I 1982 skiftede Meddelelser navn til Arbejderhistorie, og i 1995 blev årbogen integreret som et årligt temanummer i Arbejderhistorie, der samtidig fik det nuværende format. Udgivelsen af såvel tidsskrift som bøger er non-profit-udgivelser.

Siden dannelsen har både forskningen og SFAH udviklet sig betydeligt. Efter 1970’ernes og 1980’ernes stærke politisering og den efterfølgende afmatning er arbejdet i SFAH i dag præget af et livfuldt engagement og mange aktiviteter. Det viser sig gennem afholdelse af foredragsarrangementer, studiecafeer for studerende på universiteterne, afholdelse af Arbejderhistoriske Læsekredse, udgivelse af månedlige nyhedsbreve, produktion og udgivelse af en arbejderhistorisk podcastserie samt opslag på Facebook med nyt og 'gammelt' fra arbejderbevægelsens begivenheder både i Danmark og internationalt. 

I 2014 indledte selskabet en tradition med afholdelse af årlige Arbejderhistoriefestivaler, hvor der over en hel dag bydes på foredrag, debat, film og præsentation af udgivelser inden for selskabets emnekreds.

Ud over løbende arrangementer og udgivelsesvirksomhed uddeles hvert år Arbejderhistorieprisen til én eller flere yngre historikere. Prisen uddeles i samarbejde med Arbejdermuseet & Arbejderbevægelsens Bibliotek og Arkiv samt Arbejdermuseets Venneforening.

SFAH er en medlemsorganisation, som er åben for enhver, der interesserer sig for arbejderbevægelsens og arbejderklassens historie, i Danmark såvel som internationalt. Selskabet har i øjeblikket omkring 350 medlemmer landet over. SFAH er politisk og organisatorisk uafhængig og ledes af en medlemsvalgt bestyrelse, der er forpligtet ift. foreningens vedtægter og den årlige generalforsamling. Tidsskriftet Arbejderhistorie redigeres af en uafhængig redaktion.

I oktober 2018 modtog SFAH på kongressen i Dansk El-Forbund fagforbundets kulturpris på 50.000 kr. ligesom selskabet har fået priser fra Grafisk Almen Fond.

Referencer

Eksterne henvisninger 
 
 

Foreninger fra Danmark
Danmarks historie
Arbejderhistorie

Arbejderhistorie er et dansk historisk tidsskrift. Det redigeres af en uafhængig redaktion og indeholder artikler om 'arbejderhistorie' i en bred fortolkning. Det betyder, at der i tidsskriftet findes artikler om arbejderbevægelsen og dens historie, men også artikler om besættelsen, den kolde krig, ungdomsoprøret og en bred vifte af andre emner inden for det 19. og 20. århundredes politiske, sociale og kulturelle historie. Desuden bringes der analyser af alt fra fagforeningsarbejde på Sankt Croix til spionage i DDR. 

De videnskabelige artikler i tidsskriftet bedømmes af forskere fra et uafhængigt bedømmelsespanel og udgives af Selskabet for Arbejderhistorie. Arbejderhistorie udkommer to gange om året. Hvert nummer er på cirka 175 sider. Alle ordinære medlemmer af Selskabet for Arbejderhistorie modtager tidsskriftet for 425 kr. årligt.

Noter

Eksterne henvisninger 
 Arbejderhistorie

Tidsskrifter om historie
Humanistiske tidsskrifter
Tidsskrifter fra Danmark
Kanvas (salg)

Kanvas (af engelsk: canvassing), også kaldet kold kanvas eller dørsalg, er en salgsmetode, hvor en sælger kontakter en potentiel kunde uden at have en forudgående aftale. Koldt kanvas-salg regnes ofte som den sværeste form for salg, og opfattes derfor ofte som mindre lukrativt. Virksomhederne er dog dybt afhængige af opsøgende kanvassælgere for at skaffe nye kunder.

Som oftest foregår kanvassalg pr. telefon, men det kan også foregå ved at sælgeren kontakter kunden ansigt til ansigt. I Danmark er den metode dog ifølge forbrugeraftaleloven ikke lovlig at anvende overfor private forbrugere, medmindre forbrugeren har givet samtykke til at blive kontaktet. Undtaget er henvendelse pr. telefon om salg af aviser, bøger og abonnementer på redningstjenester. Virksomheder, der sælger produkter til andre virksomheder, må dog gerne anvende kanvassalg og gør det flittigt, bl.a. i forbindelse med salg af annoncering.

Metoden anvendes også under valgkampe, hvor kandidaterne stemmer dørklokker hos vælgere i håb om at få deres stemme.

Kilder 
 Svar fra Biblioteksvagten.dk (ikke aktiv 25.5.2014)

Referencer 

Markedsføring
Karolinekoen

Karolinekoen er et dansk varemærke udviklet af danske mejerier i fællesskab.
Den blev tegnet i 1958 af den århusianske grafiker Grete Rich i forbindelse med et stort fremstød for danske mejeriprodukter på hjemmemarkedet.

Fra 1962 til engang i 1990'erne fungerede koen også som logo for Karolines Køkken.

Koen Karoline var tidligere ejet af Mejeriforeningen, men i 2003 blev alle rettigheder overdraget til ARLA Foods. Koen bruges som varemærke på mange eksportmarkeder.

Baggrund og historie 

I 1957 faldt den engelske import af dansk smør kraftigt, og der opstod et stort overskud af smør i Danmark. Et af den danske mejeribranches fælles initiativer til at løse problemet med smørbjerget, var at udvikle og realisere en stor national mejerikampagne. 

Kampagnen blev lanceret i 1958 under konceptet ”Mejerigtig” og koen Karoline blev udviklet som ikon for dette fremstød. Det var den århusianske tegner Grete Rich, der havde designet koen som en del af det samlede kampagnemateriale til Mejeriforeningen. 

Det første udkast til koen var 3.dimensionel og syet af et rød- og hvidternet køkkengardin. Den ternede ko blev præsenteret for offentligheden første gang 13. februar 1958 i Tivoli i forbindelse med en helaftensudsendelse på DR. Den daværende statsminister H.C. Hansen trak en kunstig ko i naturlig størrelse ind på scenen, mens han råbte "Kom så Karoline". Desværre har DR ikke gemt denne udsendelse "Mælke-Mik" i sine arkiver. Men den foromtales bl.a. i Berlingske Tidende 7. februar 1958, og 23. februar 1958 skriver Politikken: "Vi havde hørt så meget om hende, faktisk var hun bygget op som en stjerne. Vi havde ventet os meget af hende, for hun har en berømt søster i USA, og så stod hun bare der i baggrunden til ingen verdens nytte med strittende, veloplagt yver og sin dejlige smaaternede krop – gumlende på sin blomst ligesom salig brygger Jacobsen omend på en langt mindre aandfuld og alligevel uendeligt tiltalende måde."

Tegneren Grete Rich regner 28.maj 1958 for den officielle start på Karolinekoens liv som logo, for da var de sidste korrektioner foretaget og grafikken afleveret til reproanstalten.

Karolinekoen er formodentlig et at de stærkeste visuelle ikoner i dansk erhvervshistorie. En omfattende og i dansk sammenhæng tidlig merchandise strategi bredte den rødhvide ko ud i det offentlige rum. Den dukkede op i mange danske hjem i form af klippeark, plakater, malebøger og puslespil til børnene.

Eksterne henvisninger 
 Koen Karoline Arla
 www.mejeri.dk Mejeriforeningens hjemmeside

Samfund
Kultur
Mejeriprodukter
Varemærker
Elbingerode (Harzen)

Elbingerode er en by i Landkreis Harz i den tyske delstat Sachsen-Anhalt, og den største by i Oberharz.

Geografi 
Elbingerode ligger cirka 8 km syd for Wernigerode, og består ud over hovedbyen af :
 Königshütte (med Lüdershof og Neue Hütte)
 Höhlenort Rübeland (med Susenburg, Kaltes Tal, Kreuztal og Neuwerk)

Harzen
James Chester

James Grant Chester (født 23. januar 1989 i Warrington, Cheshire, England) er en engelsk/walisisk fodboldspiller der i øjeblikket spiller som central back hos Aston Villa.

Karriere 
Han er født i Warrington, Cheshire, hvor Chester han begyndte sin fodboldkarriere i hans lokale klub Winwick Athletic, hvor han som femårig allerede spillede på klubben U-9-hold. I en alder af otte år, tilsluttede han sig Manchester United, og skrev under på en lærlingekontrakt i en alder af 16 år i juli 2005. Han kom direkte ind på klubbens U-18-hold, hvor han spillede 17 kampe i 2005-06-sæsonen. Han fik også en lille smag af reserveholdet den 21. februar 2006, hvor blev udtaget, men ikke kom på banen i 4-1-udesejren over Everton. Han fortsatte på U-18-truppen i 2006–07, og han scorede sit første mål i en Manchester United-trøje den 9. december 2006, hvor han scorede åbningsmålet i et 3–1-udenederlag mod Manchester City. Han fik sin debut for reserveholdet den 15. februar 2007, hvor han hjalp med at holde Bolton Wanderers til et målløst uafgjort opgør. I slutningen af sæsonen, hjalp han holdene til både FA Youth Cup- og Manchester Senior Cup-finalen. Men holdene tabte i begge finaler, de tabte til Liverpool på straffespark i den førstnævnte og til Manchester City i den sidstnævnte.

I 2007–08 havde Chester etableret sin plads til fast mand på reserveholdet, og han lavede 24 optrædener i alle turneringer, og holdet vandt to af dem; Manchester Senior Cup og Lancashire Senior Cup, og de sluttede på en tredjeplads i Premier Reserve League North. Han gode indsatser og hans lederskab, gjorde at blev anfører for reserveholdet I 2008-09. I starten fik han tildelt et førsteholdsnummer; – 39. Efter at blive udtaget som udskifter til førsteholdets 1-0-sejr over Bolton Wanderers den 17. januar 2009, blev Chester endnu en gang valgt til at være udskifter i League Cup-semifinalens andet opgør mod Derby County. Da United første 3-0. kom Chester på banen i det 67. minut i stedet for Gary Neville. Selvom Derby scorede to mål senere, endte United med at vinde kampen 4-2, der betød at de havde vundet 4-3 i det samlede resultat, og de kvalificerede sig dermed til League Cup-fiinalen 2009.

Den 2. februar 2009 tog Chester til League One-truppen Peterborough United – som blev trænet af Alex Fergusons søn, Darren – på lån. Han spillede fem kampe for Peterborough United, før han vendte tilbage til Manchester United den 2. marts.

I den efterfølgende sæson skiftede Chester til Carlisle United på et lejeophold. Men i 2011 skiftede Chester til Hull City.

Referencer

Eksterne henvisninger 

Fodboldspillere fra England
Fodboldspillere fra Manchester United F.C.
Fodboldspillere fra Peterborough United F.C.
Fodboldspillere fra Plymouth Argyle F.C.
Fodboldspillere fra Carlisle United F.C.
Fodboldspillere fra Hull City A.F.C.
Deltagere ved det europæiske mesterskab i fodbold 2016
Fjordcenter Jyllinge

Fjordcenter Jyllinge var et museum i Jyllinge ved Roskilde Fjord, der beskæftigede sig med historien om den nordlige del af Roskilde Kommune, kaldet Gundsøegnen, gennem udstillinger om jagt, fiskeri og landsbyliv. Derudover var der året igennem skiftende særudstillinger. I 2012 besluttede bestyrelse i Roskilde Museum at lukke centret grundet besparelser.

På museet fandtes et lokalhistorisk arkiv og et informationscenter om lokalhistorien.
Endvidere omfattede museet et haveanlæg med omkring 100 læge- og krydderurter, samt en terrasse med en udsigt over fjorden og adgang til museets samling af fartøjer.

Referencer

Eksterne henvisninger 
 Roskilde Museum  

Museer i Region Sjælland
Bygninger, konstruktioner og anlæg i Roskilde Kommune
Ophørt i 2012
Jyllinge
Lejre Museum

Lejre Museum er et kulturhistorisk museum i Gammel Lejre på Midtsjælland Museet er afdeling af Roskilde Museum. Museet i Lejre præsenterer hele Lejre Kommunes historie fra oldtiden til nutiden.

Lejre Museums faste udstilling beskriver områdets historie ved hjælp af genstande, landskabsmodeller og interaktive medier. Udstillingens design er udviklet af kunstnerparret Maja Lisa Engelhardt og Peter Brandes, og kunstværker indgår i udstillingen sammen med de historiske genstande. Derudover har Lejre Museum skiftende særudstillinger.
  
Museets hovedbygningen Hestebjerggård fremstår som et fint eksempler på en gård fra 1800-tallet og den endnu ældre Gl. Kongsgård (der ligger 200 m nord for Hestebjerggård) er fra omkring år 1700.

Eksterne henvisninger 
 Lejre Museums hjemmeside

Museer i Region Sjælland
Museum
Museer etableret i 2003